Áframhaldandi vonskuveður og snjóflóðahætta Stórhríð er á Norðvesturlandi og gular viðvaranir í gildi á öðrum landshlutum . Fólk er hvatt til að fylgjast með veðurspám . Ekkert ferðaveður er á Noðvesturlandi í dag . Fréttablaðið / Vilhelm Þriðjudagur 14. janúar 2020 Auglýsing Áframhaldandi vonskuveðri er spáð á norðvestanverðu landinu í dag og appelsínugular viðvaranir eru í gildi á Vestfjörðum , Ströndum , Norðurlandi vestra og við Breiðafjörð . Vegir eru víða lokaðir en ekkert ferðaveður er á svæðinu vegna skafrennings , éljar og lélegs skyggnis . Gular viðvaranir eru í gildi í öðrum landshlutum og verða fram eftir miðnætti í nótt . Veðrið hefur náð hámarki í dag Búist er við því að vindhviður fari upp í 40 metra á sekúndu og hætta er á foktjóni . Daníel Þorláksson , veðurfræðingur hjá Veðurstofu Íslands segir vind þegar hafa náð hámarki á landinu . „ Það er að fjara úr þessu núna og þá er það aðallega snjókoman sem er til trafala , “ segir Daníel , í samtali við Fréttablaðið . Það er þó ekki þar með sagt að veðrinu slúti á næstu klukkutímum en viðvaranir eru í gildi á Norðvesturlandi til klukkan 15:00 á morgun . „ Veðurhamurinn fer hægt og rólega minnkandi í nótt , það tekur tíma fyrir norðanáttina að ganga niður . “ Hér má sjá viðvaranir Veðurstofunnar . Mynd / Veðurstofa Íslands Hættustig en í gildi á Vestfjörðum Ekki liggur fyrir hvenær hættu - og óvissustig vegna snjóflóðahættu á norðanverðum Vestfjörðum verður létt . „ Ástandið þar lagast ekkert fyrr en veðrinu slotar þar sem það dregur ekkert úr vandamálunum fyrr en hættir að snjóa á svæðinu . “ Iðnaðarhúsnæði var rýmt á Ísafirði í gær og þá er engin starfsemi er í sorpmóttökunni Funu í Skutulsfirði vegna snjóflóðahættu . Tinna Ólafsdóttir upplýsingafulltrúi Ísafjarðarbæjar segir lífið í bænum þrátt fyrir það ganga sinn vanagang . „ Önnur starfsemi bæjarins er eins og hún á að sér að vera og viðvaranirnar hafa aðeins áhrif á iðnaðarsvæðið , “ segir Tinna í samtali við Fréttablaðið .